b'\n_START_ARTICLE_\nDorin Speran\xc8\x9bia\n_START_SECTION_\nBiografie\n_START_PARAGRAPH_\nDorin-Marcel-Theodor Speran\xc8\x9bia s-a n\xc4\x83scut pe 28 februarie 1920 la Cluj, ca fiu al lui Eugeniu Speran\xc8\x9bia, director al Resortului \xc3\x8env\xc4\x83\xc8\x9b\xc4\x83m\xc3\xa2ntului pentru Ardeal, doctor \xc3\xaen filosofie, \xc8\x99i al Constan\xc8\x9bei Speran\xc8\x9bia (n\xc4\x83scut\xc4\x83 Theodoru), student\xc4\x83 la pian a Conservatorului din Cluj. Bunicul s\xc4\x83u, Theodor Speran\xc8\x9bia a fost membru al Academiei Rom\xc3\xa2ne._NEWLINE_\xc8\x98i-a petrecut copil\xc4\x83ria la Oradea, unde tat\xc4\x83l s\xc4\x83u, conferen\xc8\x9biar de filosofie juridic\xc4\x83 la Academia de Drept, preda \xc3\xaen \xc3\xaenv\xc4\x83\xc8\x9b\xc4\x83m\xc3\xa2ntul secundar. \xc3\x8en 1934 familia se mut\xc4\x83 la Cluj, unde el urmeaz\xc4\x83 cursurile Seminarului Pedagogic Universitar p\xc3\xa2n\xc4\x83 \xc3\xaen 1938 \xc8\x99i apoi Facultatea de \xc8\x98tiin\xc8\x9be Naturale._NEWLINE_La 17 ani devine membru asociat la Congresele Interna\xc8\x9bionale de Estetic\xc4\x83 \xc8\x99i de Filosofie la Paris, al\xc4\x83turi de delega\xc8\x9bia  rom\xc3\xa2n\xc4\x83 (Tudor Vianu, Eugeniu Speran\xc8\x9bia, Petru Comarnescu etc.) Totodat\xc4\x83 studiaz\xc4\x83 pianul cu George Ciolac \xc8\x99i teoria muzical\xc4\x83 cu Mar\xc8\x9bian Negrea. Din toamna anului 1938 preia cronica muzical\xc4\x83 la s\xc4\x83pt\xc4\x83m\xc3\xa2nalul \xc8\x9aar\xc4\x83 Nou\xc4\x83, la Pagini literare unde \xc3\xaei apar 17 poeme \xc3\xaen proz\xc4\x83. Sus\xc8\x9bine mici recitaluri de pian, comentate, la Conservator \xc8\x99i \xc3\xaen sala Colegiului Academic Universitar._NEWLINE_\xc3\x8en 1939 public\xc4\x83 dou\xc4\x83 lucr\xc4\x83ri \xc3\xaen Analele Academiei de \xc8\x98tiin\xc8\x9b\xc4\x83 \xc8\x99i \xc8\x9bine prima conferin\xc8\x9b\xc4\x83 \xc8\x99tiin\xc8\x9bific\xc4\x83 public\xc4\x83, la Institutul de Biologie, la invita\xc8\x9bia profesorului Emil Racovi\xc8\x9b\xc4\x83._NEWLINE_\xc3\x8en urma diviz\xc4\x83rii Universit\xc4\x83\xc8\x9bii de la Cluj datorit\xc4\x83 dictatului de la Viena din 1940 \xc8\x99i a str\xc4\x83mut\xc4\x83rii acesteia la Timi\xc8\x99oara, respectiv la Sibiu, t\xc3\xa2n\xc4\x83rul student prefer\xc4\x83 s\xc4\x83-\xc8\x99i continue studiile la Bucure\xc8\x99ti, unde stabile\xc8\x99te str\xc3\xa2nse leg\xc4\x83turi cu grupuri de scriitori \xc8\x99i oameni de art\xc4\x83, mai ales prin intermediul lui Petru Comarnescu. Gruparea de la Universul Literar \xc3\xaei ofer\xc4\x83 o rubric\xc4\x83 permanent\xc4\x83, \xe2\x80\x9ePe margini de program\xe2\x80\x9d, pe care o redacteaz\xc4\x83 p\xc3\xa2n\xc4\x83 \xc3\xaen anul 1942._NEWLINE_\xc3\x8en 1941 prime\xc8\x99te rubrici permanente la Revista Funda\xc8\x9biilor, Me\xc8\x99terul Manole. Se integreaz\xc4\x83 \xc3\xaen grupul muzicienilor Constantin Silvestri, Dinu Lipatti, Mihai Brediceanu, Vasile Filip, Madeleine Lipatti, Florica Muzicescu, particip\xc3\xa2nd la seri muzicale s\xc4\x83pt\xc4\x83m\xc3\xa2nale unde erau invita\xc8\x9bi adesea dirijori \xc8\x99i soli\xc8\x99ti veni\xc8\x9bi s\xc4\x83 concureze la Filarmonic\xc4\x83 sau la Orchestra Radio. A fost \xc3\xaen repetate r\xc3\xa2nduri invitat la George Enescu, singur sau al\xc4\x83turi de prietenii s\xc4\x83i._NEWLINE_Liviu Rebreanu \xc3\xael invit\xc4\x83 personal \xc3\xaen 1942 s\xc4\x83 colaboreze la noul s\xc4\x83u cotidian Via\xc8\x9ba \xc8\x99i tot atunci revine la Sibiu, ca asistent la Catedra de Biochimie. Consiliul Facult\xc4\x83\xc8\x9bii de Medicin\xc4\x83 \xc3\xaei aprob\xc4\x83 intrarea \xc3\xaen anul II la medicin\xc4\x83, sub rezerva a dou\xc4\x83 examene de diferen\xc8\x9b\xc4\x83._NEWLINE_\xc3\x8en 1945 se constituie Cercul literar din Sibiu, dintre ai c\xc4\x83rui membri fondatori face parte \xc8\x99i Dorin Speran\xc8\x9bia, al\xc4\x83turi de nume de marc\xc4\x83 \xc3\xaen istoria  literaturii rom\xc3\xa2ne, ca\xc2\xa0: Radu Stanca, \xc8\x98tefan Augustin Doina\xc8\x99, Ion Negoi\xc8\x9bescu, Cornel Regman \xc8\x99.a. La \xc3\xaent\xc3\xa2lnirile s\xc4\x83pt\xc4\x83m\xc3\xa2nale ale cercului particip\xc4\x83 cu regularitate \xc8\x99i Lucian Blaga, dar \xc8\x99i alte personalit\xc4\x83\xc8\x9bi ale culturii rom\xc3\xa2ne. Dorin Speran\xc8\x9bia are contribu\xc8\x9bii diverse la activitatea cercului: conferin\xc8\x9be, lecturi, recitaluri de pian. Fiind solicitat \xc8\x99i de cercul muzical al sa\xc8\x99ilor, particip\xc4\x83 de mai multe ori la manifest\xc4\x83ri organizate \xc3\xaen comun, unele chiar la Muzeul Brukenthal. Public\xc4\x83 articole \xc3\xaen presa central\xc4\x83 \xc8\x99i local\xc4\x83 \xc8\x99i preg\xc4\x83te\xc8\x99te teza de doctorat \xc3\xaen biologie._NEWLINE_Ob\xc8\x9bine diploma de doctor \xc3\xaen medicin\xc4\x83 \xc3\xaen 1946 \xc8\x99i se c\xc4\x83s\xc4\x83tore\xc8\x99te cu Arabela \xc8\x98andor, student\xc4\x83 la chimie, iar \xc3\xaen 1948 se na\xc8\x99te unicul s\xc4\x83u fiu, Cristian-Claudiu. Familia se stabile\xc8\x99te\xc3\xaen 1948 la Arad, unde Dorin Speran\xc8\x9bia ocup\xc4\x83 un post la Spitalul Jude\xc8\x9bean \xc8\x99i conduce laboratorul din Policlinic\xc4\x83, apoi \xc8\x99i pe cel al Spitalului de Pediatrie._NEWLINE_Este cooptat \xc3\xaen 1951 \xc3\xaen Consiliul artistic al Filarmonicii din Arad, proasp\xc4\x83t \xc3\xaenfiin\xc8\x9bat\xc4\x83 \xc8\x99i colaboreaz\xc4\x83 cu diverse organiza\xc8\x9bii culturale, preg\xc4\x83tind audi\xc8\x9bii publice cu discuri sau muzic\xc4\x83 live, \xc3\xaentr-o ritmicitate de dou\xc4\x83 manifest\xc4\x83ri pe s\xc4\x83pt\xc4\x83m\xc3\xa2n\xc4\x83, timp de peste 10 ani. Apare ca pianist \xc3\xaen concertele orchestrei sau concerte de camer\xc4\x83. \xc3\x8e\xc8\x99i petrece timpul liber str\xc4\x83b\xc4\x83t\xc3\xa2nd numeroase trasee turistice \xc3\xaempreun\xc4\x83 cu familia \xc8\x99i prietenii._NEWLINE_Din 1954 este \xc3\xaencadrat medic primar la Spitalul de Pediatrie din Arad. Devine \xc3\xaen 1956 membru al Asocia\xc8\x9biei Arti\xc8\x99tilor Fotografi (AAF), asocia\xc8\x9bie prin intermediul c\xc4\x83reia particip\xc4\x83 la numeroase expozi\xc8\x9bii \xc3\xaen \xc8\x9bar\xc4\x83, dar \xc8\x99i la saloanele interna\xc8\x9bionale (Londra, Barcelona, Madrid, Floren\xc8\x9ba, Buenos Aires, Toronto, Viena, Budapesta, Praga, Moscova, av\xc3\xa2nd \xc3\xaen total peste 50 de expozi\xc8\x9bii) de-a lungul a peste 20 de ani, interval \xc3\xaen care a avut \xc8\x99i expozi\xc8\x9bii personale la Bucure\xc8\x99ti (2), Arad, Timi\xc8\x99oara, Bac\xc4\x83u, One\xc8\x99ti._NEWLINE_\xc3\x8en anul 1963 se transfer\xc4\x83 la One\xc8\x99ti, unde noul spital, aflat \xc3\xaen construc\xc8\x9bie, promitea o perspectiv\xc4\x83 deosebit\xc4\x83. Timp de nou\xc4\x83 ani func\xc8\x9bioneaz\xc4\x83 ca  \xc8\x99ef al laboratorului. Totodat\xc4\x83 se implic\xc4\x83 \xc3\xaen via\xc8\x9ba cultural\xc4\x83 a ora\xc8\x99ului, \xc3\xaen toat\xc4\x83 diversitatea ei: audi\xc8\x9bii, expozi\xc8\x9bii, organizare de conferin\xc8\x9be, Zilele Culturii C\xc4\x83linesciene, activitatea Cenaclului Junimea Nou\xc4\x83, devenind Societatea, apoi Funda\xc8\x9bia Na\xc8\x9bional\xc4\x83 \xe2\x80\x9eGeorge C\xc4\x83linescu\xe2\x80\x9d. Seratele muzicale s\xc4\x83pt\xc4\x83m\xc3\xa2nale, g\xc4\x83zduite ini\xc8\x9bial de Casa de Cultur\xc4\x83, apoi de Biblioteca Municipal\xc4\x83, au continuat c\xc3\xa2te 1-2 pe s\xc4\x83pt\xc4\x83m\xc3\xa2n\xc4\x83, timp de peste 30 de ani. Particip\xc4\x83 sus\xc8\x9binut la manifest\xc4\x83rile de la Tescani. Este membru fondator al Funda\xc8\x9biei Na\xc8\x9bionale \xe2\x80\x9eGeorge Enescu\xe2\x80\x9d. \xc3\x8e\xc8\x99i continu\xc4\x83 activitatea publicistic\xc4\x83, fiind o prezen\xc8\x9b\xc4\x83 constant\xc4\x83 \xc3\xaen presa jude\xc8\x9bean\xc4\x83 \xc8\x99i local\xc4\x83, dar \xc8\x99i autor al unor articole \xc3\xaen reviste ca Muzica, Rom\xc3\xa2nia literar\xc4\x83, ARC. S-a ocupat de proiec\xc8\x9bia de diapozitive cu coloan\xc4\x83 sonor\xc4\x83, \xc3\xaen special pe teme turistice, (prilejuite de mai multe c\xc4\x83l\xc4\x83torii europene), la solicitarea unor colective de la Spitalul Municipal, Casa de Cultur\xc4\x83, Biblioteca Municipal\xc4\x83, \xc8\x99coli \xc8\x99i alte institu\xc8\x9bii \xc8\x99i \xc3\xaentreprinderi din ora\xc8\x99 devenind, \xc3\xaentr-o vreme, pansamentul cultural al ora\xc8\x99ului. A fost un ambasador cultural peste hotarele \xc8\x9b\xc4\x83rii, fie proiect\xc3\xa2nd diapozitive, fie vorbind despre Rom\xc3\xa2nia, arta \xc8\x99i muzica ei, la manifest\xc4\x83ri publice de amploare cum ar fi festivalurile interna\xc8\x9bionale de folclor. \xc3\x8en acest sens a avut prezen\xc8\x9be la TV France Culture \xc8\x99i la Radio France Musique._NEWLINE_Se stinge din via\xc8\x9b\xc4\x83 \xc3\xaen 1997, la v\xc3\xa2rsta de 77 de ani, l\xc4\x83s\xc3\xa2nd o dona\xc8\x9bie testamentar\xc4\x83 excep\xc8\x9bional\xc4\x83 Bibliotecii Municipale \xe2\x80\x9eRadu Rosetti\xe2\x80\x9d din One\xc8\x99ti.\n_START_SECTION_\nManifest\xc4\x83ri culturale\n_START_PARAGRAPH_\nExpozi\xc8\x9bia documentar\xc4\x83 \xe2\x80\x9eDorin Speran\xc8\x9bia - Arta de a te d\xc4\x83rui celorlal\xc8\x9bi\xe2\x80\x9d, inaugurat\xc4\x83 la 26 aprilie 2007, deschis\xc4\x83 \xc3\xaen holul Bibliotecii Municipale \xe2\x80\x9eRadu Rosetti\xe2\x80\x9d din One\xc8\x99ti prezint\xc4\x83 o parte din dona\xc8\x9bia testamentar\xc4\x83 evaluat\xc4\x83 la peste 4.000 de c\xc4\x83r\xc8\x9bi, albume, de art\xc4\x83, fotografii, diaporame, manuscrise, documente de familie, diplome \xc8\x99i distinc\xc8\x9bii.'